എറിക് സാലിംഗ്

പ്രശസ്ത ജർമ്മൻ ഗൈനക്കോളജിസ്റ്റും മിഡ്‌വൈഫറി പ്രൊഫഷണലുമായിരുന്നു **എറിക് സാലിംഗ്** (21 ജൂലൈ 1925 - 6 നവംബർ 2021). പല സ്രോതസ്സുകളും അദ്ദേഹത്തെ "പെരിനാറ്റൽ മെഡിസിന്റെ പിതാവ്" എന്ന് വിളിക്കുന്നു: "പെരിനാറ്റൽ മെഡിസിൻ" എന്ന പദത്തിന്റെ ഉപജ്ഞാതാവായി പോലും ഒരാൾ അദ്ദേഹത്തെ ഉദ്ദരിക്കുന്നു. നവജാത ശിശുക്കളുടെ പുനർ-ഉത്തേജന നടപടിക്രമങ്ങളുടെ ഫലപ്രാപ്തി വിലയിരുത്താൻ 1960-ൽ രക്തത്തിലെ ഓക്സിജൻ കാർബൺ ഡയോക്സൈഡ് മുതലായവയുടെ അളവ് വിശകലനം ചെയ്യുന്ന ബ്ലഡ് ഗ്യാസ് അനാലിസിസ് ഉപയോഗിച്ചപ്പോൾ ഏറ്റവും കൂടുതൽ ഉദ്ധരിച്ച നിരവധി "ആദ്യ"ങ്ങളിൽ അദ്ദേഹം ഉൾപ്പെട്ടിരുന്നു. 1961-ൽ സാലിംഗ് കെ. ഡമാഷ്‌കെയുമായി ചേർന്ന് പെരിനാറ്റൽ രക്ത-ഓക്‌സിജന്റെ അളവ് പരിശോധിക്കുന്നതിനും ഗർഭപിണ്ഡത്തിന്റെ രക്തം വിശകലനം ചെയ്യുന്നതിനുമുള്ള ഒരു അതിവേഗ സമീപനം വികസിപ്പിച്ചെടുത്തു.

## ജീവിതം
എറിക് സാലിംഗ് ജനിച്ചത് അക്കാലത്ത് പോളണ്ടിലെ ഒരു ബഹു-വംശീയ നഗരമായ സ്റ്റാനിസ്ലാവ് എന്നറിയപ്പെട്ടിരുന്ന നഗരത്തിലാണ്. (1939-ൽ നഗരവും ചുറ്റുമുള്ള പ്രദേശവും ഉക്രേനിയൻ സോവിയറ്റ് സോഷ്യലിസ്റ്റ് റിപ്പബ്ലിക്കായി.) പിതാവ്, ഹെൻറിച്ച് സാലിംഗ്, ഒരു റീജിയണൽ മാനേജരായി ഫോറസ്ട്രിയിൽ ജോലി ചെയ്തു. കരകൗശല നൈപുണ്യം എറിക് സാലിംഗ് പാരമ്പര്യമായി ലഭിച്ചതോ പഠിച്ചതോ അദ്ദേഹത്തിന്റെ പിതാവിൽ നിന്നാണെന്ന് തോന്നുന്നു.  അദ്ദേഹത്തിന്റെ അമ്മ, എമ്മ ഹോഫ്മാൻ ജനിച്ചത്, പത്തൊൻപതാം നൂറ്റാണ്ടിൽ ഓസ്ട്രിയൻ പ്രവിശ്യയായ ഗലീഷ്യയുടെ (കിഴക്കൻ യൂറോപ്പ്) ഭാഗമായിരുന്നെ സ്റ്റാനിസ്ലൗ മേഖലയിൽ ആണ്.  കുടുംബം പ്രൊട്ടസ്റ്റന്റുകളായി രജിസ്റ്റർ ചെയ്തു. 

സാലിംഗ് തന്റെ "അബിതുർ" (സ്കൂൾ വിടുന്ന പരീക്ഷ) 1943-നോ അതിനുമുമ്പോ വിജയിച്ചു, ഇത് സാധാരണ സമയങ്ങളിൽ യൂണിവേഴ്സിറ്റി പ്രവേശനത്തിനുള്ള വഴി തുറക്കുമായിരുന്നു, പക്ഷേ രണ്ടാം ലോക യുദ്ധ സമയം ആയിരുന്നതിനാൽ അദ്ദേഹത്തിന് അതിന് കഴിഞ്ഞില്ല. 1943 നും 1945 നും ഇടയിൽ അദ്ദേഹം സൈനിക സേവനത്തിനായി നിർബന്ധിതനായി.  1945-ൽ അദ്ദേഹം യെന യൂണിവേഴ്‌സിറ്റിയിൽ മെഡിക്കൽ വിദ്യാർത്ഥിയായി ചേർന്നു, 1945 -ന് ശേഷം അത് സോവിയറ്റ് അധിനിവേശ മേഖലയുടെ ഭാഗമായി സ്വയം ഭരണ മേഖല ആയി (1949 ഒക്ടോബറിൽ സോവിയറ്റ് സ്‌പോൺസർ ചെയ്‌ത ജർമ്മൻ ഡെമോക്രാറ്റിക് റിപ്പബ്ലിക് / ഈസ്റ്റ് ജർമ്മനി ആയി പുനരാരംഭിച്ചു). 1945 നും 1952 നും ഇടയിൽ അദ്ദേഹം യെനയിലും ബെർലിനിലും പഠിച്ചു. 

1952-ൽ എറിക് സാലിംഗ് സഹ-പ്രവർത്തക ഹെല്ല വെയ്മാനിനെ വിവാഹം കഴിച്ചു. സാലിംഗ് ബെർലിനിൽ തന്റെ പ്രൊഫഷണൽ "അപ്രൊബേഷൻ" നേടിയ വർഷം കൂടിയാണിത്, അതേ വർഷം തന്നെ അദ്ദേഹം ബെർലിനിലെ ഫ്രീ യൂണിവേഴ്സിറ്റിയിൽ നിന്ന് ഡോക്ടറേറ്റ് നേടി.  അദ്ദേഹത്തിന്റെ ഡോക്ടറൽ പ്രബന്ധം "അകാല ജനനങ്ങൾക്കും ഗർഭം അലസലുകൾക്കും കാരണമായി സിഫിലിസ്" (*"Lues als Abort-und Frühgeburtsursache"*) എന്നതായിരുന്നു.  1952 അവസാനത്തോടെ ബെർലിൻ- ന്യൂക്കോലിലെ സിറ്റി ഹോസ്പിറ്റലിൽ (അക്കാലത്ത് "വിവന്റസ് ക്ലിനിക്ക്" എന്നറിയപ്പെട്ടിരുന്നു) തന്റെ നിർബന്ധിത പ്രൊബേഷണറി പോസ്റ്റിംഗ് (*"Pflichtassistentenzeit"*) ആരംഭിച്ചു. 1954 നും 1958 നും ഇടയിൽ അദ്ദേഹം ന്യൂകോൾനിൽ സ്ഥിരതാമസമാക്കി, ഗൈനക്കോളജിയിലും മിഡ്‌വൈഫറിയിലും (അന്ന് വേറിട്ടുനിന്ന) ന്യൂകോൾൺ വിമൻസ് ക്ലിനിക്കിൽ പരിശീലനത്തിനിടെ അസിസ്റ്റന്റ് ഹോസ്പിറ്റൽ ഡോക്ടറായി ജോലി ചെയ്തു. 

1958-ൽ സലിംഗ് ഗൈനക്കോളജി, മിഡ്‌വൈഫറി എന്നീ വിഭാഗങ്ങളിൽ യോഗ്യത നേടി. യുദ്ധാനന്തര കാലഘട്ടത്തിൽ, ജൂനിയർ ഡോക്ടർമാർക്കിടയിൽ ഇവ ഫാഷനബിൾ സ്പെഷ്യലൈസേഷൻ ആയിരുന്നില്ല, സാലിംഗ് ഈ നിലയിലെത്തുന്നതിൽ ഒരു നിശ്ചിത തലത്തിലുള്ള പിടിവാശി പ്രകടമാക്കിയിരുന്നു. പിന്നീട്, പെരിനാറ്റൽ മെഡിസിൻ എന്ന ഒരു പുതിയ ആജീവനാന്ത ഗവേഷണ മേഖലയിലേക്ക് അദ്ദേഹം മാറി. പരിശീലന കാലയളവിന്റെ അവസാന ഘട്ടത്തിൽ, നവജാത ശിശുക്കളുടെ ശ്വാസകോശത്തിലേക്ക് ഓക്സിജൻ എത്തിക്കാനും അവരുടെ ശ്വസനവ്യവസ്ഥയിൽ നിന്ന് മ്യൂക്കസ് വലിച്ചെടുക്കാനും കഴിയുന്ന ഒരു ലളിതമായ യന്ത്രം നിർമ്മിക്കുന്നതിന് അദ്ദേഹം തന്റെ കരകൗശല വൈദഗ്ധ്യം പ്രയോഗിച്ചു. ഗർഭപിണ്ഡത്തിൻ്റെ അനന്തരഫലം എന്നതിലുപരി ചികിത്സയ്ക്ക് അര്ഹമായ, "ഒരു രോഗിയായി ഗര്ഭപിണ്ഡത്തെ അദ്ദേഹം തിരിച്ചറിഞ്ഞു". ഇക്കാര്യത്തിൽ അദ്ദേഹത്തിന്റെ സമൂലമായ മനോഭാവങ്ങൾ അദ്ദേഹത്തിന്റെ ആദ്യ പുസ്തകമായ "ദാസ് കൈൻഡ് ഇം ബെറിച്ച് ഡെർ ഗെബർട്‌ഷിൽഫ്" ("*പ്രസവചികിത്സയുടെ പശ്ചാത്തലത്തിലുള്ള കുട്ടി"*) എന്ന പുസ്തകത്തിൽ പരസ്യമായി പ്രദർശിപ്പിച്ചിരുന്നു: "ഒരു വ്യക്തിയുടെ ജനനത്തിന് ചുറ്റുമുള്ള കാലഘട്ടം ജീവിതത്തിലെ ഏറ്റവും അപകടകരമായ ഘട്ടം" ആണ്. തന്റെ അധ്യാപന റോളുകൾ വിപുലീകരിച്ചപ്പോൾ, ഈ സത്യത്തെ ആവർത്തിക്കുന്നതിൽ സാലിംഗ് ഒരിക്കലും മടുത്തില്ല. ഈ തൊഴിലിലെ അദ്ദേഹത്തിന്റെ നിരവധി ആരാധകരുടെ അഭിപ്രായത്തിൽ, മുൻ തലമുറയിലെ വൈദ്യന്മാർ ഇത് അവഗണിക്കാൻ ചായ്വുള്ളവരായിരുന്നു. 

1963-ൽ, ഫ്രീ യൂണിവേഴ്‌സിറ്റി ഓഫ് ബെർലിനിൽ നിന്ന്, സാലിങ്ങ് തന്റെ ഹാബിലിറ്റേഷൻ ബിരുദം നേടി, ഇത് ജീവിതകാലം മുഴുവൻ നീണ്ടുനിൽക്കുന്ന അക്കാദമിക് ജീവിതത്തിനുള്ള യോഗ്യതയെ സ്ഥിരീകരിച്ചു, ഇത് സാലിങ്ങിന്റെ കാര്യത്തിൽ, ഒരു വിശിഷ്ടവും അസാധാരണവുമായ കണ്ടുപിടുത്തമുള്ള ഒരു ആശുപത്രി ഫിസിഷ്യൻ എന്ന നിലയിലുള്ള അദ്ദേഹത്തിന്റെ റോളുമായി സംയോജിപ്പിക്കും. ഇത്തവണ അദ്ദേഹത്തിന്റെ പ്രബന്ധം "രക്തത്തിലെ വാതകങ്ങളുടെ സന്തുലിതാവസ്ഥയും തടസ്സമില്ലാത്ത ജനനത്തിലെ ഗര്ഭപിണ്ഡത്തിന്റെ ബേസ്-ആസിഡിന്റെ സന്തുലിതാവസ്ഥയും" സംബന്ധിച്ചായിരുന്നു.   അത് 1968-ൽ അസാധാരണമായ (*"außerplanmäßig"*) പ്രൊഫസർഷിപ്പോടെ തുടർന്നു.  1976 വരെ അദ്ദേഹം ഫ്രീ യൂണിവേഴ്സിറ്റിയുടെ ഇൻസ്റ്റിറ്റ്യൂട്ട് ഫോർ പെരിനാറ്റൽ മെഡിസിൻ തലവനായും ന്യൂകോൾൺ സിറ്റി ഹോസ്പിറ്റലിലെ പ്രസവചികിത്സയുടെ തലവനായും നിയമിതനായി.  1987-ൽ ഫ്രീ യൂണിവേഴ്സിറ്റിയിൽ പെരിനാറ്റൽ മെഡിസിനിൽ സി-4 പ്രൊഫസറായി (*സീനിയർ പ്രൊഫസർ*) നിയമിതനായി.  പുനരേകീകരണത്തിനും ബെർലിനിലെ യൂണിവേഴ്‌സിറ്റി മെഡിസിൻ പുനഃസംഘടിപ്പിച്ചതിനും ശേഷം, എറിക് സാലിംഗ്, വളരെയധികം വികസിച്ച ചാരിറ്റേ ഹോസ്പിറ്റൽ ശൃംഖലയുടെ പെരിനാറ്റൽ മെഡിസിൻ യൂണിവേഴ്‌സിറ്റി പ്രൊഫസറായി. എന്നിരുന്നാലും, 1991-ൽ, 65 വയസ്സ് പിന്നിട്ട അദ്ദേഹം യൂണിവേഴ്സിറ്റി ശ്രേണിയിലെ തന്റെ കരിയറിൽ നിന്ന് വിരമിച്ചു, ക്ലോസ് വെറ്റർ തന്റെ യൂണിവേഴ്സിറ്റി പ്രൊഫസർഷിപ്പിൽ വിജയിച്ചു. എന്നിരുന്നാലും, പ്രസവചികിത്സ മേഖലയിലെ മെഡിക്കൽ ഗവേഷണത്തിനുള്ള അദ്ദേഹത്തിന്റെ സംഭാവനകൾ അവസാനിച്ചില്ല. 

1993-ൽ അദ്ദേഹം ബെർലിൻ ആസ്ഥാനമായി പ്രവർത്തിക്കുന്ന ഒരു നോൺപ്രോഫിറ്റ് ഓർഗനൈസേഷനായ "എറിക് സാലിംഗ് ഇൻസ്റ്റിറ്റ്യൂട്ട് ഫോർ പെരിനാറ്റൽ മെഡിസിൻ" സ്ഥാപിച്ചു, കൂടാതെ അതിനെ "അകാല ജനനങ്ങൾ തടയുന്നതിന് ഊന്നൽ നൽകുന്ന ഒരു സുപ്ര-റീജിയണൽ കൺസൾട്ടേഷൻ സെന്റർ" എന്ന് സ്വന്തം പബ്ലിസിറ്റിയിൽ വിവരിക്കുകയും ചെയ്തു.

## പയനിയർ
എറിക് സാലിംഗ്, ശിശുമരണനിരക്കും അകാല ജനനനിരക്കുകളും കുറയ്ക്കുന്നതിന്, പ്രശ്‌നങ്ങൾ നേരത്തേ കണ്ടെത്തുന്നതിനും ചികിത്സാ നടപടിക്രമങ്ങൾക്കുമുള്ള പുതിയ രീതികൾ ആവർത്തിച്ച് വികസിപ്പിച്ചെടുത്തു.  ഉദാഹരണത്തിന്, 1958-ൽ, ജനനത്തിനു തൊട്ടുപിന്നാലെ ഒരു നവജാതശിശുവിന്റെ അയോർട്ടയെ അദ്ദേഹം കത്തീറ്ററൈസ് ചെയ്യുകയും നേരത്തെയുള്ള പൊക്കിൾക്കൊടി മുറിക്കലിലൂടെ വേഗത്തിൽ പ്ലാസന്റൽ രക്തപ്പകർച്ചയ്ക്കായി ഒരു പുതിയ രീതി വികസിപ്പിക്കുകയും ചെയ്തു. നവജാത ശിശുക്കൾക്കുള്ള പുനർ-ഉത്തേജന നടപടിക്രമങ്ങളുടെ ഫലപ്രാപ്തി വിലയിരുത്താൻ ആദ്യമായി ബ്ലഡ് ഗ്യാസ് അനാലിസിസ് ഉപയോഗിച്ചത് അദ്ദേഹം ആണ് (1960).  1961-ൽ അദ്ദേഹം കെ. ഡമാഷ്‌കെയുമായി ചേർന്ന് പെരിനാറ്റൽ രക്ത-ഓക്‌സിജന്റെ അളവും ഗർഭപിണ്ഡത്തിന്റെ രക്തപരിശോധനയും പരിശോധിക്കുന്നതിനുള്ള അതിവേഗ സമീപനം വികസിപ്പിച്ചെടുത്തു.  ഗർഭപാത്രത്തിലുള്ള ഒരു ഗർഭപിണ്ഡത്തിന് നേരിട്ടുള്ള ഡയഗ്നോസ്റ്റിക് പ്രവേശനം ലഭ്യമായത് ഇതാദ്യമാണ്. 

1962-ൽ സാലിംഗ് "Fruchtwasserspiegelung" (അമ്‌നിയോസ്കോപ്പ്) വികസിപ്പിച്ചെടുത്തു, ഇത് അപകടസാധ്യതയുള്ള അവസാനഘട്ട ഭ്രൂണങ്ങളെ തിരിച്ചറിയാനും ആവശ്യമെങ്കിൽ ഉചിതമായ ഇടപെടലുകൾ നടത്താനും പ്രാപ്തമാക്കി.  1965-ൽ അദ്ദേഹം ക്ലിനിക്കൽ-ബയോളജിക്കൽ അവസ്ഥ രോഗനിർണ്ണയങ്ങൾ അവതരിപ്പിച്ചു, അത് ജനിച്ചയുടനെ നവജാത ശിശുക്കളിൽ നടത്തി.  1972-ൽ അദ്ദേഹം നേരിട്ട് പ്രസവാനന്തര ഈസോഫാഗോഗാസ്ട്രോഡൂഡെനോസ്കോപ്പി നടത്തുന്നതിൽ വിജയിച്ചു.   1978-ൽ ഗർഭാവസ്ഥയുടെ പിന്നീടുള്ള ഘട്ടത്തിൽ അമ്‌നിയോറെക്സിസ് ഉണ്ടായാൽ അണുബാധ ഉണ്ടാകാതിരിക്കാൻ അദ്ദേഹം യോനിയിൽ തുടർച്ചയായ അണുനാശിനി നടപടികൾ കൊണ്ടുവന്നു.   തന്റെ സഹപ്രവർത്തകനായ യു. ബ്ലൂച്ചറുമായി ചേർന്ന്, വീട്ടിൽ നിന്ന് തന്നെ അകാല പ്രസവം നിരീക്ഷിക്കുന്നതിനുള്ള ഒരു ഉപകരണം (ഈ സാഹചര്യത്തിൽ ഒരു ടെലിഫോൺ ഉപയോഗിച്ച് ഒരു ആശുപത്രി അല്ലെങ്കിൽ ക്ലിനിക്ക്) അദ്ദേഹം കൊണ്ടുവന്ന വർഷം കൂടിയായിരുന്നു അത്.  1981-ൽ അദ്ദേഹം  ആവർത്തിച്ചുള്ള ഗർഭം അലസലുകളും അകാല ജനനങ്ങളും ഒഴിവാക്കുന്നതിനുള്ള ഒരു പുതിയ രീതി ആയ  "Frühe Totale Muttermund-Verschluss" (FTMV) വികസിപ്പിച്ചെടുത്തു.    1984-ൽ, യു. ബ്ലൂച്ചറും ജെ. റോത്തും എറിക് സാലിംഗും ആയി ചേർന്ന്, പ്രസവസമയത്ത് ഗർഭപാത്രത്തിന്റെ ശബ്ദ പശ്ചാത്തല പശ്ചാത്തലത്തിന്റെ മൈക്രോഫോൺ റെക്കോർഡിംഗുകൾ സൃഷ്ടിച്ചു.  1989-ൽ സാലിംഗ് പതിവ് പ്രയോഗത്തിന് അനുയോജ്യമായ ഒരു പ്രീ-ടേം ജനന പ്രതിരോധ പരിപാടി വികസിപ്പിച്ചെടുത്തു. 1993-ൽ, ഫ്രീ യൂണിവേഴ്‌സിറ്റിയിൽ നിന്ന് വിരമിച്ചതിന് തൊട്ടുപിന്നാലെ, വൈകിയുള്ള ഗർഭഛിദ്രങ്ങളും കാലയളവിനു മുമ്പുള്ള പ്രസവങ്ങളും ഒഴിവാക്കാൻ താൽപ്പര്യമുള്ള ഗർഭിണികൾക്കായി അദ്ദേഹം സ്വയം പരിചരണ പ്രവർത്തനം ആരംഭിച്ചു.   1999/2000-ൽ, "ഇൻഡിക്കേറ്റർ കോട്ടഡ് പാന്റി ലൈനർ" ഉപയോഗിച്ച് യോനി സ്രവങ്ങളുടെ പിഎച്ച് മൂല്യം സ്വയം നിർണ്ണയിക്കാൻ രോഗികൾക്ക് ഒരു പുതിയ രീതി അദ്ദേഹം വികസിപ്പിച്ചെടുത്തു. 

മുൻ രണ്ട് ഖണ്ഡികകൾ എറിക് സാലിംഗിന് അവകാശപ്പെടുന്ന നൂതനത്വങ്ങളുടെ സ്വഭാവത്തെയും വ്യാപ്തിയെയും കുറിച്ച് ന്യായമായ ഉൾക്കാഴ്ച നൽകുമെന്ന് പ്രതീക്ഷിക്കാമെങ്കിലും, അവ സമഗ്രമാകാൻ ഉദ്ദേശിച്ചുള്ളതല്ല. ബെർലിൻ ആസ്ഥാനമായുള്ള "എറിക് സാലിംഗ്-ഇൻസ്റ്റിറ്റ്യൂട്ട് ഫർ പെരിനറ്റാലെ മെഡിസിൻ ഇ.വി", സാലിങ്ങിന്റെ പെരിനാറ്റൽ "ആദ്യങ്ങളുടെ" ദൈർഘ്യമേറിയ ഷെഡ്യൂൾ  ഓൺലൈനിൽ പ്രസിദ്ധീകരിച്ചിട്ടുണ്ട്. 

## സ്വകാര്യ ജീവിതം
1952-ൽ ഹെല്ല വെയ്മാനുമായുള്ള (1925 - 2006) എറിക് സാലിങ്ങിന്റെ വിവാഹത്തെ തുടര്ന്ന് മക്കളായ പീറ്റർ (1954), മൈക്കിൾ (1955) എന്നിവർ ജനിച്ചു. ആറ് പേരക്കുട്ടികളും, അവസാനത്തെ കണക്കിൽ, ഏഴ് കൊച്ചുമക്കളും ഉണ്ട്. പീറ്റർ ഒരു ഗൈനക്കോളജിസ്റ്റും മൈക്കൽ ഒരു ബിസിനസുകാരനുമാണ്. 

## കുറിപ്പുകൾ

## അവലംബം

വർഗ്ഗം:2021-ൽ മരിച്ചവർ
വർഗ്ഗം:1925-ൽ ജനിച്ചവർ